中隱
作者：白居易
朝代：唐

paragraphs: 大隱住朝市，小隱入丘樊。
丘樊太冷落，朝市太囂諠。
不如作中隱，隱在留司官。
似出復似處，非忙亦非閑。
不勞心與力，又免飢與寒。
終歲無公事，隨月有俸錢。
君若好登臨，城南有秋山。
君若愛遊蕩，城東有春園。
君若欲一醉，時出赴賓筵。
洛中多君子，可以恣歡言。
君若欲高臥，但自深掩關。
亦無車馬客，造次到門前。
人生處一世，其道難兩全。
賤即苦凍餒，貴則多憂患。
唯此中隱士，致身吉且安。
窮通與豐約，正在四者間。